### | | | | --- | --- | | | | | --- | | **Teknik- og Miljøudvalget** 3. marts 2016 Sagsnr. 710-2015-13645 Dok.nr. 710-2015-288044 Sagsbehandler DPMERT | | 30.                 Anlægsbevilling - Boliger til flygtninge - Åbent

###

|  |  |
| --- | --- |
| Tidl. politisk behandling | Budget 2016-19 |
| Forventet sagsgang | TM-U, ØK, BY |
| Lovgrundlag | Integrationsloven, Almenboligloven |

**SAGENS INDHOLD**

I denne sag skal Byrådet tage stilling til udbud af et
projekt for etablering af boliger til flygtninge i en pavillonløsning på et areal
ved [adresse] i Hadsten, som forudsat i Budget 2016-19.

Pavillonerne indrettes med et antal kollegieboliger
(enkeltværelser med fælles toilet, bad og køkken) og et antal familieboliger
(to værelser med eget toilet, bad og køkken). Den konkrete fordeling mellem de
to boligtyper vil afhænge af de forventninger til behovet, der vil være på
tidspunktet for det konkrete udbud.

**VURDERING**

[adresse] har til opgave at finde passende boliger
til de flygtninge, der visiteres til kommunen af Udlændingestyrelsen. I 2015
blev der tildelt kommunen en kvote på 162 flygtninge, og kvoten for 2016 er på
221. Dertil kommer et ukendt antal flygtninge, som kommer til [adresse] via
familiesammenføring.

De fleste flygtninge er i dag indkvarteret i private lejemål
og almene boliger, hvilket sammen med de relativt få kommunalt ejede boliger har
kunnet dække behovet indtil nu. Med den aktuelle tilgang af nye flygtninge kan
de hidtil anvendte løsninger vise sig ikke at være tilstrækkelige, så der vil
være behov for et fleksibelt supplement i form af køb eller leje af pavilloner.
Teknik og Kultur afsøger derudover løbende alternative muligheder for at
tilvejebringe boliger til flygtninge.

Erhvervelse af pavillonerne kan
ske efter tre alternative modeller:

· En købsmodel,
hvor anlægsudgiften er relativt høj, mens driftsudgiften ikke vil skulle dække
leje af pavillonerne.

· En lejemodel,
hvor anlægsudgifterne alene vil vedrøre byggemodning, mens driftsudgiften skal
dække en højere lejepris.

· En kombinationsmodel, hvor kommunen lejer en ”standardpavillon”
og up front betaler for indretning til den konkrete boligsammensætning.

Det er den sidste model, der ligger til grund for Budget
2016-19, (anlægsblok A-237), ”Leje af flygtningeboliger”. Teknik og Kultur
foreslår, at erhvervelsen af pavillonerne udbydes efter alle tre modeller, men
i ét udbud. Den tilbudsgiver, der giver det for Favrskov Kommune ”økonomisk
mest fordelagtige tilbud” ud fra de tre alternative prismodeller, tildeles
kontrakten.

Boligerne foreslås udbudt i
totalentreprise, sådan at leverandøren af boligerne også opsætter og klargør
boligerne til indflytning. Byggemodningsarbejdet udbydes i hovedentreprise
jævnfør Byrådets ”Politik for valg af entrepriseformer i forbindelse med
kommunale bygge- og anlægsopgaver”.

**ØKONOMI**

Der er i Budget 2016-19 afsat 7,7 mio. kr. til
etablering og indretning af pavilloner med i alt 29 boliger.

Derudover er der i budgettet afsat midler til
nettodriftsudgifter inkl. huslejetab på 1,5 mio. kr. i 2016 og 1,2 mio. kr.
årligt herefter. Dette viser sig imidlertid ikke at kunne holde, idet boligerne
ikke kan lejes ud på lejelovens almindelige lejevilkår. Da der er tale om
midlertidige boliger, er der en fastsat grænse for, hvor meget der kan opkræves
i husleje i henhold til Integrationsloven. Der må fx kun opkræves 2.152 kr. om
måneden inkl. forbrug pr. enlig voksen beboer i hele lejeperioden. Det betyder
et større huslejetab for kommunen end angivet i Budget 2016-19, på skønsmæssigt
800.000 kr. årligt.

Da boligerne tidligst forventes afleveret og indflyttet
i 2. halvår af 2016, vil det forøgede huslejetab først skulle indarbejdes fra
Budget 2017 skal der indarbejdes yderligere 800.000 kr. i driftsbudgettet.

Den endelige fordeling af anlægs- og driftsudgifter
vil afhænge af valget af model, og vil blive medtaget i en kommende
budgetopfølgning.

Ifølge Budget 2016-19 skal jordforsyningen afholde 2,5
mio. kr. for de tilslutningsafgifter, der vedrører den del af byggemodningen,
der kan genanvendes ved senere salg eller anden udnyttelse af grunden. Der skal
derfor afsættes et rådighedsbeløb til tilslutningsafgifter finansieret af
kassen. Der mangler endnu en endelig afklaring af tilslutningsafgifternes
størrelse.

**INDDRAGELSE**

I forbindelse med sagen om tilladelse efter planloven er
der gennemført en 14 dages nabohøring og afholdt et offentligt orienteringsmøde
om projektet 9, december 2015.

**INDSTILLING**

Direktøren for Teknik og Kultur indstiller til Byrådet:

1. At byggemodningsarbejdet udbydes i hovedentreprise.

2. At etablering af boligerne udbydes som funktionsudbud i totalentreprise
i tre alternative modeller; en købs-, en leje- og en kombineret købs- og
lejemodel.

3. At borgmester og kommunaldirektør bemyndiges til at iværksætte udbuddet
af byggemodningen og boligprojektet og til at tildele kontrakten til det
økonomisk mest fordelagtige tilbud uanset model.

4. At de bevillingsmæssige konsekvenser medtages i en senere budgetopfølgning.

5. At der godkendes en anlægsbevilling med tilhørende rådighedsbeløb på jordforsyningsområdet
på 2,5 mio. kr. til tilslutningsafgifter. Rådighedsbeløbet finansieres af
kassen.

**BESLUTNING**